Predkladacia správa

Iniciatívu smerujúcu k uzavretiu predkladaného návrhu readmisnej dohody ako prvá vyvinula slovenská strana, ktorá v roku 2002 zaslala druhej zmluvnej strane návrh dohody. Po viacerých korešpondenčných kontaktoch bolo dohodnuté I kolo expertných rokovaní, ktoré sa uskutočnilo v Bratislave 7. – 8. júna 2004 a II. kolo v Hanoji 19. – 23. septembra 2005. Ich výsledkom je predkladaný návrh dohody, ktorý zohľadňuje všetky potrebné oblasti a formy spolupráce oboch zmluvných strán v oblasti readmisie. 

Predkladaný návrh dohody vo svojich ustanoveniach upravuje odovzdávanie a prijímanie štátnych občanov Slovenskej republiky a Vietnamskej socialistickej republiky, dokazovanie a preukazovanie ich štátneho občianstva. Samostatné ustanovenia sú tiež venované ochrane osobných údajov, hradeniu nákladov, dodržiavaniu medzinárodných záväzkov vyplývajúcich zmluvným stranám z iných medzinárodných zmlúv, platnosti dohody a jej vypovedaniu.

Readmisiu štátnych občanov tretích štátov upravuje Dohovor o zjednotení niektorých pravidiel pre medzinárodnú leteckú dopravu, ktorého je Slovenská republika zmluvným štátom a ustanovenia zákona č. 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov. Podľa tohto zákona je dopravca, ktorý vykonáva prepravu osôb vzdušnou cestou na územie Slovenskej republiky, povinný bezodkladne dopraviť späť cudzinca, ktorý nemá doklady potrebné na vstup. 

Vykonanie obvyklých formálnych úkonov súvisiacich s uzavretím dohody zabezpečí Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky v súlade s platnými právnymi predpismi.

Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.  				       
									
Predkladaný návrh dohody má finančný dopad, ktorý je vymedzený v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.